Document ID: 32013D0782

DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ Diċembru 2013
li temenda d-Deċiżjoni 2002/757/KE dwar ir-rekwiżit taċ-ċertifikat fitosanitarju fir-rigward tal-organiżmu ta’ ħsara Phytophthora ramorum Werres, De Cock & Man in ’t Veld sp. nov. għall-injam isserrat mingħajr qoxra ta’ Acer macrophyllum Pursh u Quercus spp. L. li joriġina fl-Istati Uniti tal-Amerika
(notifikata bid-dokument C(2013) 9181)
(2013/782/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-pjanti jew għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari r-raba’ sentenza tal-Artikolu 16(3) tagħha,
Billi:
(1)
Id-Deċiżjoni tal-Kummissjoni 2002/757/KE (2) titlob lill-Istati Membri jadottaw miżuri biex iħarsu lilhom infushom mill-introduzzjoni u l-firxa fl-Unjoni ta’ Phytopthora ramorum Werres, De Cock & Man in ’t Veld sp. nov., organiżmu ta’ ħsara li mhuwiex elenkat fl-Anness I jew l-Anness II tad-Direttiva 2000/29/KE.
(2)
L-injam isserrat mingħajr qoxra ta’ Acer macrophyllum Pursh and Quercus spp. L. li joriġina fl-Istati Uniti tal-Amerika ma jistax jiġi introdott fl-Unjoni sakemm ma jkunx akkumpanjat minn ċertifikat fitosanitarju kif imsemi fl-Artikolu 13(1)(ii) tad-Direttiva 2000/29/KE u fil-punt 2 tal-Anness tad-Deċiżjoni 2002/757/KE.
(3)
Abbażi ta’ informazzjoni mogħtija mill-Istati Uniti tal-Amerika, il-Kummissjoni nnutat li programm uffiċjali, il-Kiln Drying Sawn Hardwood Lumber Certification Program, ġie approvat mill-Animal and Plant Health Inspection Service, US Department of Agriculture u se jkun qed jiġi operat mill-US National Hardwood Lumber Association (NHLA).
(4)
Il-Kiln Drying Sawn Hardwood Lumber Certification Program jiżgura li l-faċilitajiet approvati tal-injam iebes fl-Istati Uniti joperaw skont il-Kiln Drying Sawn Hardwood Standard. Dak l-Istandard jiżgura li l-partijiet kollha tal-injam iebes isserrat esportati skont dak il-Programm jitnixxfu bil-forn sakemm jibqa’ anqas minn 20 % tal-umdità skont il-piż u skont l-iskedi tat-tnixxif fil-forn, u li jkunu mingħajr qoxra.
(5)
Dak l-istandard jiżgura wkoll li ma’ kull lott ta’ injam iebes imnixxef bil-forn tinhemeż tikketta tal-identità tal-azzar bit-timbru “NHLA - KD” flimkien ma’ numru uniku assenjat lil kull lott. In-numri jiġu elenkati fuq iċ-Ċertifikat Kiln Drying Hardwood Lumber korrispondenti (“Certificate of Kiln Drying”).
(6)
Għalhekk, għandha tiġi pprovduta deroga sabiex l-injam isserrat mingħajr qoxra ta’ Acer macrophyllum Pursh u Quercus spp. L. li joriġina fl-Istati Uniti tal-Amerika jiġi introdott fl-Unjoni meta jkun akkumpanjat b’Ċertifikat ta’ tnixxif bil-forn bħala alternattiva għal ċertifikat fitosanitarju, dejjem jekk ċerti kundizzjonijiet jiġu ssodisfati.
(7)
Il-Kummissjoni għandha tiżgura li l-Istati Uniti tal-Amerika tagħmel disponibbli kull informazzjoni teknika meħtieġa biex jiġi vvalutat il-funzjonament tal-programm. Barra minn hekk, l-Istati Membri għandhom jivvalutaw kontinwament l-użu tat-tikketti tal-identità NHLA u ċ-Ċertifikat assoċjat tat-tnixxif bil-forn.
(8)
Id-deroga stipulata fit-tieni subparagrafu tal-Artikolu 3(1) tad-Deċiżjoni 2002/757/KE kif emendata b’din id-Deċiżjoni għandha tibqa’ tapplika sat-30 ta’ Novembru 2016 sabiex tiġi allinjata mar-rekwiżiti tad-Deċiżjoni ta’ Implimentazzjoni tal-Kummissjoni 2013/780/UE (3).
Għalhekk, id-Deċiżjoni 2002/757/KE għandha tiġi emendata skont dan.
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-Deċiżjoni 2002/757/KE għandha tiġi emendata kif ġej:
1.
Fl-Artikolu 3, il-paragrafu 1 huwa sostitwit b’dan li ġej:
“1. Pjanti u injam suxxettibbli jistgħu jiddaħħlu biss fit-territorju tal-Unjoni jekk jikkonformaw mal-miżuri fitosanitarji ta’ emerġenza stipulati fil-punti 1a u 2 tal-Anness I ta’ din id-Deċiżjoni, jekk il-formalitajiet imsemmija fl-ewwel subparagrafu tal-Artikolu 13(1) tad-Direttiva 2000/29/KE jitlestew u jekk, bħala riżultat ta’ dawk il-formalitajiet fir-rigward tal-preżenza ta’ iżolati mhux Ewropej tal-organiżmu ta’ ħsara, pjanti u injam suxxettibbli jinsabu ħielsa mill-organiżmu ta’ ħsara.
B’deroga mill-ewwel subparagrafu, sat-30 ta’ Novembru 2016, l-injam isserrat mingħajr qoxra ta’ Acer macrophyllum Pursh and Quercus spp. L., li joriġina fl-Istati Uniti tal-Amerika, jista’ jiġi introdott fl-Unjoni mingħajr ma jikkonforma mal-punt 2 tal-Anness I ta’ din id-Deċiżjoni, dejjem jekk jikkonforma mal-kundizzjonijiet stipulati fl-Anness II ta’ din id-Deċiżjoni.”
2.
Fl-Artikolu 3(2) u (3) u fl-Artikolu 5(1), il-kliem “tal-Anness ta’ din id-Deċiżjoni” jinbidlu bi “tal-Anness I ta’ din id-Deċiżjoni” u għandu jsir kull aġġustament grammatikali meħtieġ b’konsegwenza ta’ dan.
3.
Għandu jiddaħħal l-Artikolu 6a li ġej:
“Artikolu 6a
1. L-Istati Membri għandhom jinfurmaw lill-Kummissjoni u lill-Istati Membri l-oħra, u bil-miktub, meta jkunu għamlu użu mid-deroga stipulata fit-tieni subparagrafu tal-Artikolu 3(1).
Qabel il-15 ta’ Lulju kull sena, l-Istati Membri li jkunu għamlu użu mid-deroga għandhom jipprovdu informazzjoni lill-Kummissjoni u lill-Istati Membri l-oħra dwar l-għadd ta’ kunsinni impurtati fis-sena preċedenti skont it-tieni subparagrafu tal-Artikolu 3(1) ta’ din id-Deċiżjoni u rapport dettaljat tal-każijiet kollha ta’ interċezzjoni kif imsemmi fil-paragrafu 2 ta’ dan l-Artikolu.
2. L-Istati Membri għandhom jinnotifikaw lill-Kummissjoni u lill-Istati Membri l-oħra mhux aktar tard minn jumejn tax-xogħol wara d-data ta’ interċettazzjoni ta’ kull kunsinna introdotta fit-territorju tagħhom skont it-tieni subparagrafu tal-Artikolu 3(1) li ma jikkonformax mal-kundizzjonijiet stipulati fl-Anness II.
3. Il-Kummissjoni għandha titlob l-Istati Uniti tal-Amerika biex tipprovdilha l-informazzjoni teknika meħtieġa biex tippermetti lill-Kummissjoni tevalwa l-funzjonament tal-Kiln Drying Sawn Hardwood Lumber Certification Program.”
4.
L-Anness jingħata t-titolu l-ġdid ta’ Anness I.
5.
Jiżdied Anness II, li t-test tiegħu huwa stabbilit fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Diċembru 2013.

Labels: 3
1
18
6